
Republika Hrvatska
Trgovački sud u Varaždinu
Varaždin, Braće Radić 2


				 
		

R E P U B L I K A   H R V A T S K A

R J E Š E NJ E


Trgovački sud u Varaždinu, po sucu toga suda Jasni Lekić, u predstečajnom postupku nad dužnikom ARMIRAČ-MONTAŽA d.o.o. Sesvete (Grad Zagreb), Jalkovečka 5/b, OIB: 32506593096, zastupan po punomoćniku Goranu Jujnović Lučić, odvjetniku iz Odvjetničkog društva Jujnović Lučić Marković j.t.d. iz Zagreba, Strojarska cesta 20/XXII, dana 22. srpnja 2019. godine, 


r i j e š i o   j e

I/ Uskraćuje se potvrda predstečajnog sporazuma, te se predstečajni postupak nad društvom ARMIRAČ-MONTAŽA d.o.o. Sesvete (Grad Zagreb), Jalkovečka 5/b, OIB: 32506593096, obustavlja. 

II/ Postupak se nastavlja kao da je podnesen prijedlog za otvaranje stečajnog postupka.

Obrazloženje

 Predlagatelj Armirač-Montaža d.o.o. podnio je prijedlog za otvaranje predstečajnog postupka nad navedenim društvom u povodu kojeg prijedloga je sud donio rješenje o otvaranju predstečajnog postupka nad dužnikom Armirač-Montaža d.o.o. Varaždin dana 30. siječnja 2017. te je za povjerenika imenovana Vesna Baranašić Horvat iz Čakovca, metodom slučajnog odabira. Rješenje je postalo pravomoćno 16.2.2017.

Nakon provedenog prvostupanjskog postupka ovaj sud je donio rješenje broj 3 St-1171/16-40 od 26. siječnja 2018. kojim se utvrđuje da su vjerovnici dužnika Armirač-Montaža d.o.o. Varaždin prihvatili plan restrukturiranja, te se potvrđuje predstečajni sporazum kojeg je u izmijenjenom obliku o okviru Plana financijskog i operativnog restrukturiranja (2016.-2021.) od 4. srpnja 2017. podnio dužnik. 

Sud je nadalje donio rješenje broj 3 St-1171/16-59 od 24. rujna 2018. kojim se odbija prijedlog dužnika Armirač-Montaža d.o.o. Varaždin od 7. veljače 2018. za donošenje dopunskog rješenja u odnosu na razlučnog vjerovnika Erste & Steiermärkische bank d.d.

Drugostupanjski sud i to Visoki trgovački sud Republike Hrvatske je rješenjem broj 44 Pž-2581/18-6 od 5. prosinca 2018. odbio kao neosnovanu dužnikovu žalbu i potvrdio rješenje Trgovačkog suda u Varaždinu broj St-1171/16-59 od 24. rujna 2018.

Međutim, istim rješenjem broj 44 Pž-2581/18-6 od 5. prosinca 2018. uvažena je žalba razlučnog vjerovnika te je ukinuto rješenje Trgovačkog suda u Varaždinu broj St-1171/16-40 od 26. siječnja 2018. i predmet vraćen ovome sudu na ponovni postupak.

Tijekom ovog postupka dužnik Armirač-Montaža d.o.o. je uz prijedlog za otvaranje predstečajnog postupka podnio Plan financijskog i operativnog restrukturiranja (2016.-2021.) od 24. prosinca 2016. u kojem podnosi između ostalog slijedeću ponudu vjerovnicima: "Dug prema grupi vjerovnici na dan 9. prosinac 2016. iznosi 107.075.866,59 kn. Predlaže se otpis tražbina za 50%. Preostalih 50% tražbina otplatiti će se na 48 mjeseci uz dodatnih 12 mjeseci počeka, bez kamata, u jednakim mjesečnim anuitetima, počevši od pravomoćnosti rješenja trgovačkog suda o sklopljenom predstečajnom sporazumu, svakog 15.-tog u mjesecu. Na tražbine na koje se odnosi uvjetno ispunjenje primjenjuje se isti način namirenja, počevši od dana nastupa regresnog prava.". Pod grupom razlučni vjerovnici predloženo je "u slučaju da se razlučni vjerovnik odrekne razlučnog prava za istog se predlaže otpis zateznih kamata za 100%, te reprogram ostatka duga nakon isteka 12 mjeseci počeka na 120 jednakih mjesečnih anuiteta, uz kamatnu stopu od 6% godišnje, počevši od pravomoćno sklopljene predstečajne nagodbe.". Navedeni su razlučni vjerovnici i to RH Ministarstvo financija s iznosom od 1.571.217,08 kn i Erste & Steiermärkische bank d.d. s iznosom od 10.542.000,74 kn. Navedeno je još i to da ukupne obveze društva na dan 9.11.2016. iznose 29.743.852,00 kn, te dodatnih 89.726.974,00 kn vanbilančnih obveza (sudužništva, jamstva) što čini ukupno 119.470.826,00 kn obveza. Dakle, prema prvom Planu financijskog i operativnog restrukturiranja uvjetne tražbine (garancija, jamstva) iznosile su ukupno 89.726.974,41 kn. 

Rješenjem broj 3 St-1171/16-19 od 10. travnja 2017. ukupno su utvrđene tražbine u iznosu od 122.051.105,67 kn u koji iznos tražbina su uključeni svi vjerovnici uključujući i razlučne vjerovnike i to Erste & Steiermärkische bank d.d. Rijeka s ukupnim iznosom tražbine od 14.034.032,14 kn, RH Ministarstvo financija s ukupnim iznosom tražbine od 1.091.615,39 kn, te svi vjerovnici koji su imali takozvane uvjetne odnosno vanbilančne obveze s osnova izdanih garancija i jamstava za dužnika. Rješenje o ispitanim tražbinama izrađeno je sukladno odredbama stečajnog zakona i rezultatima ispitnog ročišta, te očitovanjima dužnika, povjerenika i vjerovnika. Citirano rješenje postalo je pravomoćno 29. lipnja 2017.

Nakon pravomoćnosti rješenja o ispitanim tražbinama dužnik je podnio novi Plan financijskog i operativnog restrukturiranja (2016.-2021.) od 4. srpnja 2017. u kojem podnosi novi i drugačiji prijedlog vjerovnicima, u kojem navodi: "dug prema vjerovnicima sukladno utvrđenim tražbinama iznosi 122.032.138,60 kn. Predlaže se otpis tražbina za 70%. Preostalih 30% tražbina otplatiti će se na 36 mjeseci uz dodatnih 12 mjeseci počeka, bez kamata, u jednakim mjesečnim anuitetima počevši od pravomoćnosti rješenja o sklopljenom predstečajnom sporazumu, svakog 15.-tog u mjesecu, a na tražbine za koje se odnosi uvjetno ispunjenje primjenjuje se isti način namirenja, počevši od dana nastupa regresnog prava.". 

Razlučni vjerovnik Erste & Steiermärkische bank d.d. je podnio izjavu od 13. veljače 2017. da se odriče prava na odvojeno namirenje i da pristaje na odgodu namirenja, uz napomenu da vjerovnik daje pristanak na odgodu namirenja iz razlučnog prava sukladno objavljenom Planu financijskog i operativnog restrukturiranja od 24.12.2016.

U ukidnom rješenju Visokog trgovačkog suda RH broj 44 Pž-2581/18-6 ukazuje se na to da iz odredaba stečajnog zakona ne proizlazi mogućnost dužnika proizvoljno izmijeniti plan restrukturiranja, već, kako propisuje odredba članka 59. st. 1. Stečajnog zakona (N.N. 71/15 i 104/17, dalje skraćeno: SZ-a), dužnost je predstečajnog dužnika u slučaju da plan restrukturiranja ne obuhvaća sve osporene tražbine, izmijeniti taj plan u smislu onih tražbina koje nisu obuhvaćene planom, a ne izmijeniti sadržaj plana u dijelu u kojem su vjerovnici čije su tražbine utvrđene već dali svoje izjave.  

Ovaj sud u potpunosti prihvaća stav Visokog trgovačkog suda RH u ukidnom rješenju broj 44 Pž-2581/18-6, da je smisao i cilj zakonske odredbe članka 52. st. 1. SZ-a, da dužnik može izmijeniti plan restrukturiranja samo u dijelu u kojem plan restrukturiranja koji je podnijet uz prijedlog ne obuhvaća sve utvrđene i osporene tražbine, pa je dužnik dužan isti uskladiti i izmijeniti i dostaviti sudu u roku od 8 dana od dana pravomoćnosti rješenja o utvrđenim i osporenim tražbinama koji će sud objaviti na mrežnoj stranici e-Oglasna ploča sudova. 
S tim u svezi valja prihvatiti da se odricanje od prava na odvojeno namirenje i pristanak na odgodu namirenja iz predmeta na koji se odnosi njegovo razlučno pravo radi provedbe plana restrukturiranja za razlučnog vjerovnika Erste & Steiermärkische bank d.d. odnosi samo na Plan financijskog i operativnog restrukturiranja od 24. prosinca 2016. i da na novi potpuno izmijenjeni Plan financijskog restrukturiranja od 4. srpnja 2017. razlučni vjerovnik Erste & Steiermärkische bank d.d. nije dao takvu izjavu o odricanju odnosno odgodi.
U ponovljenom postupku razlučni vjerovnik Erste & Steiermärkische bank d.d. podnio je podnesak od 5. travnja 2019. kojim navodi da je izvršio uvid u izmijenjeni Plan financijskog i operativnog restrukturiranja od 18.  ožujka 2019. odnosno konkretno ponudu predstečajnog dužnika razlučnim vjerovnicima ukoliko se odreknu prava na odvojeno namirenje koja je sadržana u istom, te razlučni vjerovnik obavještava sud da želi zadržati pravo na odvojeno namirenje, odnosno da se ne odriče prava na odvojeno namirenje i ne pristaje da se odgodi namirenje iz predmeta na koje se odnosi njegovo razlučno pravo radi provedbe plana restrukturiranja.

Naime, nakon dostave drugostupanjskog rješenja i vraćanja predmeta na ponovni postupak, ovaj sud je sukladno uputi drugostupanjskog suda donio rješenje broj 3 St-2/19-63 od 8. ožujka 2019. kojim je pozvao dužnika Armirač-montaža d.o.o., da u planu restrukturiranja koji predstavlja sadržaj predstečajnog sporazuma, određeno, sukladno odredbi članka 38. stavka 4. SZ-a, prema ponudi na temelju koje je razlučni vjerovnik dao određene izjave o odricanju odnosno odgodi ostvarenja svog prava na odvojeno namirenje, točno i decidirano navede posebno za razlučnog vjerovnika u kojem se dijelu njegova prava smanjuju, na koje se vrijeme odgađa namirenje i koje druge odredbe predstečajnog sporazuma prema njemu djeluju, u roku od 8 dana, te ukoliko dužnik ne postupi po ovom nalogu u zadanom roku, postupak će se obustaviti.

Dužnik Armirač-Montaža d.o.o. dostavio je izmijenjeni Plan financijskog i operativnog restrukturiranja (2016.-2021.) od 18.3.2019. Uvjetne tražbine (garancija, jamstva) ukupno iznose 89.726.974,41 kn. Prijedlog predstečajnog sporazuma u Planu financijskog i operativnog restrukturiranja od 18.  ožujka 2019. glasi: "Dug prema grupi neosigurani vjerovnici, sukladno utvrđenim tražbinama iznosi 107.998.106,46 kn. Predlaže se otpis tražbina za 70%. Preostalih 30% tražbina otplatiti će se na 36 mjeseci uz dodatnih 12 mjeseci počeka, bez kamata, u jednakim mjesečnim anuitetima, počevši od pravomoćnosti rješenja Trgovačkog suda u Varaždinu o sklopljenom predstečajnom sporazumu, svakog 15.-tog u mjesecu. Na tražbine za koje se odnosi uvjetno ispunjenje primjenjuje se isti način namirenja, počevši od dana nastupa regresnog prava.". Nadalje, dug prema grupi vjerovnici s razlučnim pravom, sukladno utvrđenim tražbinama iznosi 14.214.078,77 kn. U slučaju da se vjerovnik ne odrekne razlučnog prava, tražbine će se namiriti iz imovine na koje vjerovnik ima razlučno pravo i isti neće sudjelovati u predstečajnom postupku. U slučaju da se vjerovnik odrekne razlučnog prava, utvrđene tražbine će se otpisati za 70%. Preostalih 30% tražbina otplatiti će se na 36 mjeseci uz dodatnih 12 mjeseci počeka, bez kamata u jednakim mjesečnim anuitetima, počevši od pravomoćnosti rješenja trgovačkog suda o sklopljenom predstečajnom postupku, svakog 15.-tog u mjesecu. Za Erste & Steiermärkische bank d.d. navedeno je da je utvrđeni iznos tražbine 14.034.032,14 kn od čega 10.596.768,82 kn predstavlja bezuvjetnu tražbinu, dok iznos od 3.437.263,32 kn predstavlja potencijalnu obvezu dužnika (uvjetnu tražbinu).

Kao što je naprijed navedeno, razlučni vjerovnik Erste & Steiermärkische bank d.d. Rijeka iskazao je da se ne odriče prava na odvojeno namirenje i ne pristaje da se odgodi namirenje iz predmeta na koje se odnosi njegovo razlučno pravo radi provedbe Plana restrukturiranja od 18. ožujka 2019. podneskom od 8. travnja 2019., te sukladno uputi Visokog trgovačkog suda RH Pž-2581/18-6 od 5. prosinca 2018., valja navedeno prihvatiti i smatrati da se razlučni vjerovnik Erste & Steiermärkische bank d.d. nije odrekao prava na odvojeno namirenje i nije pristao na odgodu namirenja u odnosu na ponudu koju je dužnik dao u kasnije podnesenom Planu financijskog i operativnog restrukturiranja od 18. ožujka 2019.
Uz navedeno Visoki trgovački sud RH u rješenju broj Pž-2581/18-6 od 5. prosinca 2018. daje uputu da će sud ponovo na ročištu za glasovanje o planu restrukturiranja raspraviti predloženi plan restrukturiranja, a u slučaju izglasavanja potrebnim većinama odlučiti postoje li pretpostavke za potvrdu predstečajnog sporazuma sukladno odredbi članka 61. SZ-a, uzimajući u obzir da odredbe kojima je dužniku u postupku donošenja predstečajnog sporazuma omogućena izmjena plana restrukturiranja ne daju mogućnost zlouporabe tih ovlaštenja na štetu razlučnih vjerovnika na način da se plan restrukturiranja odnosi na njih u drugačijem sadržaju od onog na što su pristali davanjem izjave o odricanju od svojih postojećih prava na odvojeno namirenje, odnosno od postojećeg prava da predstečajni sporazum na njihovo pravo ne djeluje. Na temelju objavljenog Plana financijskog i operativnog restrukturiranja od 18. ožujka 2019. koji je objavljen na e-Oglasnoj ploči suda dana 26.  ožujka 2019., sud je odredio ročište za glasovanje za dan 14. lipnja 2019.

Dužnik Armirač-Montaža d.o.o. dostavio je podneskom koji je zaprimljen 13. lipnja 2019. 35 listića za glasovanje o predstečajnom sporazumu. Dužnik navodi da dostavlja 36 listića ali zapravo dostavlja 35 listića jer listić Ivana Burečić ne prileži. Sud je ročište za glasovanje odgodio, budući da su glasački listići u plastičnoj foliji – fascikli zaprimljeni na Trgovačkom sudu u Varaždinu 13.6.2019. u 13,00 sati, neposredno prije ročišta za glasovanje, sve kako bi se provjerili glasački listići i utvrdio zbroj vjerovnika koji su glasovali za predstečajni sporazum kao i iznos tražbina vjerovnika koji su glasovali. Na ročištu od 17.7.2019. dužnik je dostavio još jedan glasački listić tvrtke Euros d.o.o. u stečaju, tako da je ukupni zbroj vjerovnika koji su glasali za predstečajni sporazum 36.

Sud je raspravio Plan financijskog i operativnog restrukturiranja od 18. ožujka 2019. na ročištu od 14. lipnja 2019., te je povjerenica predstečajnog postupka iskazala da dužnik i dalje redovito posluje, da je dostavio izvješće Porezne uprave za isplatu plaća, da isplaćuje plaće, poreze i doprinose, te da je tijekom prethodnog postupku bez odobrenja povjerenice odlučio prodati jedan stroj koji je činio dugotrajnu imovinu s obrazloženjem da se vrijednost stroja nepovratno smanjila, da se pojavila prilika za njegovu prodaju, da ponuda vrijedi više od stvarne vrijednosti stroja, a stroj je prodan za iznos od 14.986,00 EUR-a koji iznos je uplaćen na žiro-račun dužnika. 

Punomoćnik Erste & Steiermärkische bank d.d. iskazao je da kao razlučni vjerovnik neće glasovati o novom planu restrukturiranja. 

Punomoćnik dužnika iskazao je da ostaje u cijelosti kod prijedloga za usvajanje predstečajnog sporazuma, a koji tekst predstečajnog sporazuma je sadržan u Planu financijskog i operativnog restrukturiranja od 18. ožujka 2019. Glede spornog dijela iz ranijeg postupka u odnosu na razlučnog vjerovnika Erste & Steriermärkische bank d.d. izjavljuje da predmetni vjerovnik temeljem pravomoćnog rješenja ima utvrđenu tražbinu, te je u odnosu na tog vjerovnika, a sukladno pravomoćnom rješenju o utvrđenim tražbinama u novom Planu financijskog i operativnog restrukturiranja, predložen način namirenja utvrđene tražbine, a koji prijedlog sadrži sve elemente ovršne isprave odnosno utvrđeni iznos te umanjeni iznos koji će se otplatiti, kao i rokove i uvjete otplate istog. To je sve navedeno na stranici 23 Plana financijskog i operativnog restrukturiranja. Nadalje je punomoćnik dužnika iskazao da se u Planu financijskog i operativnog restrukturiranja od 18. ožujka 2019. radi o greški u pisanju, da umjesto RH Ministarstva financija s iznosom utvrđene tražbine u iznosu od 1.571.217,08 kn treba stajati: Hrvatska banka za obnovu i razvoj – list 17 predstečajnog sporazuma, tablica 2, a RH Ministarstvo financija, Porezna uprava je navedena pod rednim brojem 47. tablice na listu 22 Plana financijskog restrukturiranja. 

Direktor dužnika Roman Šimunović iskazao je da u tijeku vođenja ovog predstečajnog postupka jamci dužnika ništa nisu platili za dužnika, na raspravi od 17. srpnja 2019. direktor dužnika potvrdio je da za sada jamci nisu ništa platili za dužnika. Direktor dužnika podnio je i objašnjenje vezano za uvjetne tražbine – jamstva, navodeći da je tvrtka Euros d.o.o. imala utvrđenu tražbinu 30.971.465,29 kn, da je 13.669.868,93 kn jamstvo, a na upit na što se odnosi preostali iznos tražbine od 17.301.596,36 kn, kakva je to garancija za dobro izvršenje posla, da li je posao započet, da li je posao realiziran obzirom da je nad društvom Euros d.o.o. otvoren stečajni postupak, direktor društva dužnika iskazao je da su to garancije-jamstva za međusobne poslove koji se nisu realizirali, da je Euros d.o.o. bio dobavljač betonskog željeza i armature za dužnika, te garancije i jamstva nisu se realizirale. Euros d.o.o. je bio povezano društvo s Armirač-Montaža d.o.o., bio je njegov dobavljač i partner i kada je Armirač-Montaža d.o.o. došao u probleme, u probleme je došao i Euros d.o.o., što je i rezultiralo stečajem Euros d.o.o. Tvrtka Euros d.o.o. je radila za Gredelj, te kad je Gredelj došao u stečaj, onda su na neki način lančano došli problemi i za tvrtku Armirač-Montaža d.o.o., i za Euros d.o.o. i ostale partnere kao na primjer tvrtke Zagorje-Tehnobeton d.o.o., Vijadukt i slično. 
Na poseban upit povjerenice, da se dužnik još dodatno izjasni vezano za tražbine na koje je ukazalo i Županijsko državno odvjetništvo, a s obzirom da se odnosi na vjerovnike koji sudjeluju u ovom predstečajnom postupku sa uvjetnim tražbinama i to vjerovnika Vitko Zovak koji ima tražbinu koja je nastala temeljem zadužnice izdane od tvrtke Armirač-Montaža d.o.o. koja služi kao garancija za ozbiljnost ponude na iznos od 2.000.000,00 EUR-a, direktor izjavljuje da su surađivali i radili projekte u Hrvatskoj i van Hrvatske, da je to jedan od projekata koji je ugovoren, a nije realiziran. Inače, Armirač-Montaža d.o.o. imao je veliki promet godišnje, oko 200.000.000,00 kn, ali ovaj posao nije realiziran, tražili su garancije banke koje nisu mogli dobiti. Nadalje, na poseban upit povjerenice, vezano za vjerovnika SG Kristali 1978 d.o.o. koji ima tražbinu nastalu temeljem zadužnice izdane od tvrtke Armirač-Montaža d.o.o. koja služi kao garancija za ozbiljnost ponude, odnosno da se cijena neće mijenjati na iznos od 15.000.000,00 kn, direktor je iskazao da su svi ti projekti bili ugovoreni, za sada nisu realizirani, ali nije isključeno da još neće biti ugovoreni konačnim ugovorom. Taj posao nije realiziran iz razloga nastanka već naprijed navedenih problema. Nadalje, na poseban upit povjerenice, vezano za vjerovnika Romana Šimunović koji ima tražbinu temeljem mjenice koja služi kao garancija za ozbiljnost ponude prema tvrtki Dizala Optimus d.o.o., odnosno da će se posao i ugovoriti na iznos od 1.998.000,00 EUR-a, direktor je iskazao da je taj posao ugovoren i djelomično odrađen, a za sada nisu nastali uvjeti za aktivaciju garancije jer se čeka ishod ovog postupka. Nadalje, na poseban upit povjerenice, vezano za vjerovnika Mariju Šimunović koja ima tražbinu nastalu s osnove jamca-platca prema tvrtki Ecos Invest d.o.o. u svrhu garancije za uredno izvršenje obveza u iznosu od 1.850.000,00 EUR-a, direktor izjavljuje da je za taj posao garancija izdana za kupnju bioplinskog postrojenja u Lendavi tvrtke Ecos iz Lendave, ali taj posao nije realiziran jer se čeka ishod ovog predstečajnog postupka.

Direktor je iskazao da tvrtka dužnika ima 20 zaposlenika, djelatnost i dalje obavlja, redovito isplaćuje plaće, a stroj koji je spomenut na prošlom ročištu za izradu savijanja betonskog željeza prodan je tijekom ovog predstečajnog postupka kako bi se stroj prodao jer su našli kupca a stroj je već stariji i sredstva su uplaćena na račun.

Prema zbroju glasova utvrđenih iznosa tražbina prema pravomoćnom rješenju o ispitanim tražbinama, zbroj utvrđenih iznosa tražbine bez tražbine razlučnog vjerovnika Erste & Steiermärkische bank d.d. iznosi 107.998.106,46 kn. Iznos se razlikuje u odnosu na rješenje o utvrđenim tražbinama za vjerovnika HEP-Opskrba d.o.o. koji je izostavljen jer mu je tražbina u cijelosti plaćena. Nadalje, razlikuje se u dijelu tražbine Erste & Steiermärkische bank d.d. Glede prava glasa vjerovnika isti su usklađeni s pravomoćnim rješenjem o ispitanim tražbinama osim u dijelu vjerovnika Euros d.o.o. i Gordane Šimunović, obzirom da se prema podacima iz spisa njihove tražbine odnose na jamstva za kredit za Erste & Steiermärkische bank d.d. u iznosu od 13.669.868,93 kn, pa u tom dijelu Euros d.o.o. ima priznatu tražbinu od 30.971.465,29 kn, iznos od 13.669.868,93 kn se odnosi na jamstvo za Erste & Steiermärkische bank d.d., pa preostali iznos tražbine iznosi 17.301.596,36 kn, a Gordana Šimunović 362.709,22 kn, obzirom da je ista također jamac za Erste & Steiermärkische bank d.d. Navedeno je već utvrđeno i na prvom ročištu za glasovanje. Kada se zbroje glasovi vjerovnika s utvrđenim pravom glasa prema naprijed navedenom, zbroj vjerovnika koji su glasovali za prema tablici prava glasa iznosi 59.519.284,32 kn prema dostavljenim glasačkim listićima 13.6.2019., te plus glasački listić Euros d.o.o. s iznosom od 17.301.596,36 kn, dobije se iznos od 77.251.848,82 kn.

Prema rješenju o utvrđenim tražbinama iznos utvrđenih tražbina iznosi 122.051.105,67 kn. Ako se od navedenog iznosa oduzme iznos od 14.034.032,14 kn, dobije se iznos od 108.017.073,53 kn. Kada se uzme u obzir zbroj svih vjerovnika koji su glasovali za, dobije se iznos od 77.251.848,82 kn. Kada se taj iznos stavi u omjer s iznosom od 108.017.073,53 kn, dobije se iznos od 71,52%. Kada bi se uzelo u obzir da je sud vezan pravomoćnošću rješenja o utvrđenim tražbinama, te ako se stavi u omjer rješenje o utvrđenim tražbinama i njegova pravomoćnost u iznosu od 122.051.105,67 kn, dobije se iznos od 63,29%. 
Naime, mijenjanje statusa razlučnog vjerovnika tijekom ovog postupka i izbacivanje istog iz pravomoćno utvrđenih tražbina, mijenja i situaciju svih ostalih vjerovnika u ovom predstečajnom postupku. 

Međutim, analizom svih uvjetnih tražbina proizlazi da su Euros d.o.o. i Gordana Šimunović jamci za Erste & Steiermärkische bank d.d., a ostali vjerovnici uvjetnih tražbina imaju uvjetne tražbine prema predstečajnom dužniku s osnova izdanih garancija i jamstava za poslove koji nisu realizirani. 

Vitko Zovak je tražbina koja je nastala temeljem zadužnice izdane od tvrtke Armirač-montaža d.o.o. broj OV-10965/16 koja služi kao garancija za ozbiljnost ponude, odnosno da će se posao i ugovoriti, na iznos od 2 milijuna eura (15.000.000 kn).

SG Kristali 1978 d.o.o. je tražbina koja je nastala temeljem zadužnice izdane od tvrtke Armirač-montaža d.o.o. OV-10966/16 koja služi kao garancija za ozbiljnost ponude, odnosno da se cijena neće mijenjati, na iznos od 15.000.000 kn.

Roman Šimunović je tražbina nastala temeljem mjenice SERIJA A 07134947 koja služi kao garancija za ozbiljnost ponude prema tvrtki Dizala Optimus d.o.o., odnosno a će se posao i ugovoriti, na iznos od 1.998.000 eura (14.133.380,43 kn).

Marija Šimunović je tražbina nastala s osnove jamstva kao jamca platca prema tvrtci Ecos Invest d.o.o. mjenica SERIJA A 07457498 u svrhu garancije za uredno izvršenje obveza, u iznosu od 1.850.000 eur (13.669.868,93 kn).

	Uvidom u povijesni izvadak iz sudskog registra za tvrtku Euros d.o.o., proizlazi da je nad tvrtkom Euros d.o.o. čiji je jedini osnivač Gordana Šimunović iz Zagreba, otvoren stečajni postupak rješenjem Trgovačkog suda u Zagrebu broj St-4376/2016 od 12.4.2018., te da je za novog stečajnog upravitelja imenovana Marija Tomeš iz Ivanić Grada, OIB: 55542209293. Uvidom u dokumentaciju koja je tijekom predstečajnog postupka dostavljena, razvidno je da su uvjetne tražbine garancije za poslove koji nisu zaključeni, dakle Vitko Zovak, SG Kristali 1978 d.o.o., Roman Šimunović i Marija Šimunović, te Euros d.o.o. sada u stečaju, imaju tražbine s osnova mjenica i zadužnica za poslove koji su prije podnošenja prijedloga za otvaranje predstečajnog postupka bili u fazi pregovora te nisu realizirani. Ukupni iznos uvjetnih tražbina iznosi 75.362.050,33 kn (Vitko Zovak 15.083.570,00 + SG Kristali 1978 d.o.o. 15.000.000,00 kn + Roman Šimunović 14.307.015,04 kn + Marija Šimunović 13.669.868,93 kn + Euros d.o.o. 17.301.596,36 kn), pa proizlazi da se najveći broj glasova odnosi upravo na te, za sada nepostojeće tražbine. Dakle, za plan financijskog i operativnog restrukturiranja su glasovali Vitko Zovak s iznosom od 15.083.570,00 kn koji ima uvjetnu tražbinu – garanciju za ozbiljnost ponude 216-26 odnosno da će se posao i ugovoriti – zadužnicu koju je izdala tvrtka Armirač-Montaža d.o.o. radi naplate tražbine Vitku Zovak dana 19.12.2016. na iznos od 15.000.000,00 kn a posao nije realiziran, SG Kristali 1978 d.o.o. glasovao je s iznosom tražbine od 15.000.000,00 kn koju tražbinu ima kao garanciju za ozbiljnost ponude od 8.7.2016. odnosno da se cijena neće mijenjati i to temeljem zadužnice koju je izdala tvrtka Armirač-Montaža d.o.o. Zagreb tvrtki SG Kristali 1978 d.o.o. dana 19.12.2016. Nadalje, tražbina Romana Šimunović od 14.307.015,04 kn odnosi se na bjanko mjenicu koju je izdala Armirač-Montaža d.o.o. 26. rujna 2016. na iznos od 14.133.380,00 kn kao garanciju za ozbiljnost ponude i ugovor o solidarnom jamstvu od 23.9.2016. sa Dizala optimus d.o.o., koji posao također nije realiziran, već je u fazi pregovora. Roman Šimunović je direktor dužnika, tvrtka Euros d.o.o. je povezano društvo iz razloga što je osnivač i jedini član društva Gordana Šimunović, bliska osoba direktoru. Marija Šimunović ima tražbinu s osnova ugovora o solidarnom jamstvu broj 4-11-15 i mjenice izdane za osiguranje plaćanja u iznosu od 1.850.000,00 EUR-a te garancije za daljnje vođenje pregovora o kupnji udjela tvrtke Ecos Invest d.o.o. dok se ne dobije konačni odgovor od poslovnih banaka, a glasovala je s iznosom od 13.669.868,93 kn.

	Razvidno je iz svih ovih uvjetnih tražbina koje prije donošenja rješenja o ispitanim tražbinama nisu osporili vjerovnici i povjerenik, da se radi o tražbinama koje je dužnik stvarao upravo u svrhu umjetnog stvaranja uvjeta za dobivanje potrebne većine glasova za usvajanje predstečajnog sporazuma i to vremenski neposredno prije podnošenja prijedloga za otvaranje predstečajnog postupka, da se većina odnosi na tražbine koje su vrlo upitne odnosno moglo bi se reći da uopće ne postoje, jer ne samo da ti vjerovnici ništa nisu platili za stečajnog dužnika, već se uvjet neće ni ostvariti zbog toga što posao nije ni ugovoren, svi su poslovi bili u fazi pregovora neposredno prije podnošenja prijedloga za otvaranje predstečajnog postupka, te se radi o povezanim trgovačkim društvima i članovima obitelji osnivača i direktora društva dužnika. Sve navedeno ukazuje na moguće zlouporabe od strane dužnika u ovom predstečajnom postupku. Nadalje, tijekom rujna i listopada 2016. dužniku Armirač-Montaža d.o.o. Varaždin pripojena su četiri društva i to Armirač-Inženjering d.o.o. Sesvete, Euros-Gradnja d.o.o. Dvor, Vidikovac d.o.o. Dvor i Velved d.o.o. Sesvete, u kojim društvima su iste osobe bili osnivači i direktori društva. Prije pokretanja predstečajnog postupka dužnik je promijenio sjedište društva, pa je tako rješenjem Tt-16/5903-4 od 23.12.2016. promijenio sjedište iz Zagreba u Varaždin, Trakošćanska 2b, a sada je tijekom ovog predstečajnog postupka promijenio sjedište u Sesvete, Jalkovečka 5b.

	Dopisom broj KR-DO-197/17 od 11. rujna 2017. je Županijsko državno odvjetništvo u Varaždinu tražilo na uvid cjelokupni spis predmeta, navodeći da im je isti potreban radi provjere eventualnih nezakonitosti u postupku predstečajne nagodbe temeljem članka 206.g stavak 2. Zakona o kaznenom postupku, obzirom na vrlo visoki iznos uvjetnih tražbina u odnosu na ukupno utvrđene tražbine, a vjerovnici uvjetnih tražbina povezani su s trgovačkim društvima koja su prije pokretanja predstečajnog postupka pripojena trgovačkom društvu Armirač-Montaža d.o.o.

	Slijedom svega navedenog, jamci koji nisu stvarni vjerovnici dužnika i čije regresno pravo nije nastupilo i izvjesno je da neće nastupiti, odlučuju o planu restrukturiranja, čine većinu, preglasaju vjerovnike prilikom odlučivanja o planu restrukturiranja, te stoga sve navedeno, analizirajući cjelokupni ovaj predstečajni postupak, upućuje na zaključak da je dužnik raspolagao pravima kojima ne može raspolagati, da je prije podnošenja prijedloga predstečajnog postupka i tijekom ovog predstečajnog postupka umjetno stvarao uvjete kako bi dobio potrebnu većinu glasova. Stoga, primjenom članka 10. SZ-a u svezi sa člankom 3. st. 3. Zakona o parničnom postupku (N.N. 53/91, 91/92, 112/99, 88/01, 117/03, 88/05, 2/07, 84/08, 123/08, 57/11, 25/13 i 89/14, dalje u tekstu: ZPP-a), valja utvrditi nedopuštenima raspolaganja dužnika u smislu glasovanja bliskih osoba i priznavanja tražbina jamcima koji nemaju stvarnu tražbinu prema dužniku, kao raspolaganja koja nisu dopustiva i imaju nedopušten cilj i kao takav se ne može prihvatiti u ovom predstečajnom postupku, pa se tako izglasan predstečajni sporazum ne može odobriti u smislu članka 61. SZ-a.

Stoga je sud, primjenjujući naprijed navedeno ovlaštenje iz članka 3. st. 3. ZPP-a koji propisuje da sud neće uvažiti raspolaganja stranaka koja su u suprotnosti s prisilnim propisima i pravilima javnog morala, donio odluku kojom uskraćuje potvrdu predstečajnog sporazuma, te se predstečajni postupak nad društvom Armirač-Montaža d.o.o. Varaždin, Trakošćanska 9b, OIB: 32506593096, obustavlja. 

Obzirom da se postupak vodi po odredbama Stečajnog zakona (N.N. 71/15) u smislu članka 37. st. 1. Zakona o izmjenama i dopunama Stečajnog zakona (N.N. 104/17), postupci u tijeku dovršit će se prema odredbama zakona koji je bio na snazi u vrijeme njihova pokretanja, osim ako je ovim člankom drukčije propisano. Stoga, valja primijeniti odredbu članka 61. i 64. stavak 2. SZ-a kojom je sud odredio da se postupak nastavi kao da je pokrenut prijedlog za otvaranje stečajnog postupka.


Varaždin, 22. srpnja 2019.
        
                                                                                                                  
                 SUDAC:

							                      Jasna Lekić, v. r.


							  Za točnost otpravka-ovlašteni službenik:

								 				              


UPUTA O PRAVNOM LIJEKU:

Protiv ovog rješenja može se izjaviti žalba u roku od 8 (osam) dana od proteka osmog dana od objave rješenja na e-Oglasnoj ploči ovoga suda, u 3 primjerka, putem ovog suda, a o žalbi odlučuje Visoki trgovački sud Republike Hrvatske u Zagrebu. 




DNA: 1. Fina, Regionalni centar Zagreb, nakon pravomoćnosti
           2. Sudski registar ovoga suda, uz zabilježbu rješenja 44 Pž-2581/18-6 od 5.12.2018.
[bookmark: _GoBack]           3. E-Oglasna ploča suda

